Záverečná správa
 o príprave a priebehu volieb do orgánov samosprávnych krajov
___________________________________________________________________________

I

	Predseda Národnej rady Slovenskej republiky rozhodnutím č. 320/2001 Z.z. vyhlásil voľby do zastupiteľstiev samosprávnych krajov a voľby predsedov samosprávnych krajov a určil deň konania volieb na sobotu 1. decembra 2001. 

	Na základe rozhodnutia o vyhlásení volieb do orgánov samosprávnych krajov predložil minister vnútra Slovenskej republiky 6. septembra 2001 vláde Slovenskej republiky návrh Organizačno-technického zabezpečenia volieb do orgánov samosprávnych krajov v roku 2001, ktorá uznesením z 19. septembra 2001 č. 872 v bodoch: 

A.	schválila harmonogram organizačno-technického zabezpečenia volieb do orgánov samosprávnych krajov v roku 2001,

B.	uložila ministrom ústredných orgánov štátnej správy, predsedovi štatistického úradu, prednostom krajských úradov a prednostom okresných úradov,

B.1.	zabezpečiť vo svojej pôsobnosti plnenie úloh vyplývajúcich z harmonogramu organizačno-technického zabezpečenia volieb, 
	
B.3.	ministrovi vnútra  koordinovať činnosť orgánov  štátnej  správy  a samosprávy, ktoré
plnia a zodpovedajú za splnenie úloh spojených s organizačnou prípravou a technickým zabezpečením volieb, 
	
B.5.	predsedovi Štatistického úradu SR zabezpečiť spracovanie výsledkov hlasovania vo voľbách,
	
B.6.	ministrovi vnútra a predsedovi Štatistického úradu Slovenskej republiky predložiť vláde záverečnú správu o príprave a priebehu volieb do orgánov samosprávnych krajov,
	
C.1.	za zapisovateľku Ústrednej volebnej komisie vymenovala JUDr. Líviu Škultétyovú,
vedúcu volebného oddelenia Ministerstva vnútra Slovenskej republiky. 

Harmonogram organizačno-technického zabezpečenia volieb do orgánov samosprávnych krajov bol bezodkladne po schválení vládou k dispozícii krajským a okresným úradom jednak za účelom oboznámiť sa so stanovenými úlohami a lehotami na ich plnenie a tiež za účelom metodicky usmerniť obce pri plnení ich úloh spojených s prípravou volieb. V rámci koordinačnej činnosti nadviazalo Ministerstvo vnútra Slovenskej republiky  súčinnosť s príslušnými ústrednými orgánmi štátnej správy, v rámci ktorej boli príslušným zástupcom rezortov na pracovných poradách poskytnuté materiály, podklady         a informácie v spojitosti s ich úlohami pri príprave volieb. 

Minister vnútra v zákonom stanovenej lehote vymenoval zapisovateľov volebných komisií samosprávnych krajov. V súvislosti s rozsahom a náročnosťou úloh, ktoré plnili pri prvých voľbách do orgánov samosprávnych krajov, vykonalo ministerstvo vnútra ich odborné usmernenie na zvolanej pracovnej porade.

Pozornosť zo strany ministerstva vnútra  bola venovaná  odbornej príprave príslušných pracovníkov krajských a okresných úradov,  samosprávy a členov komisií, a to v rámci vykonaných odborných inštruktážnych školení aj za účasti členov odborných (sumarizačných) útvarov krajských a obvodných volebných komisií. Usmernenia boli poskytované aj zástupcom kandidujúcich politických subjektov pri osobných stretnutiach a informácie občanom prostredníctvom masovokomunikačných prostriedkov.
 
Splnenie úlohy, ktorá bola  uložená ministrovi vnútra spomenutým uznesením vlády v bode B.3, spočívalo v priebežnej koordinácii a vykonávaní kontrol plnenia úloh a v riešení otázok organizačného a technického charakteru. 

Ministerstvo vnútra po dohode so Štatistickým úradom Slovenskej republiky a Ministerstvom financií Slovenskej republiky určilo jednotlivé druhy výdavkov spojených s voľbami, ktoré sa hradia zo štátneho rozpočtu a spôsob ich úhrady všeobecne záväznými právnymi predpismi, a to vyhláškami Ministerstva vnútra Slovenskej republiky                       č. 466/2001 Z.z., ktorou sa určujú druhy výdavkov spojených s voľbami do orgánov samosprávnych krajov a spôsob ich úhrady  a  č. 467/2001 Z.z.  o úhrade nárokov členov volebných komisií pri voľbách do orgánov samosprávnych krajov.

V záujme jednotného a včasného plnenia úloh spojených s prípravou a vykonaním volieb do orgánov samosprávnych krajov, vypracovalo ministerstvo vnútra  v súlade s platnou právnou úpravou Pokyn, ktorým sa upravujú podrobnosti o úlohách obcí, miestnych orgánov štátnej   správy  a  vydávajú   vzory  volebných   tlačív  a  metodickú   pomôcku  s   odborným 

komentárom k zákonu č. 303/2001 Z.z. o voľbách do orgánov samosprávnych krajov               a o doplnení Občianskeho súdneho poriadku. V spolupráci so štatistickým úradom bol vypracovaný a vydaný Metodický pokyn na spracovanie výsledkov hlasovania vo voľbách   do orgánov  samosprávnych krajov. Všetky uvedené  metodické  pomôcky boli v dostatočnom        
časovom predstihu dané k dispozícii krajským a okresným úradom, obciam, ako  aj volebným komisiám všetkých stupňov vrátane ich odborných (sumarizačných) útvarov. Za účelom jednotného postupu orgánov miestnej štátnej správy a obcí pri úschove volebnej dokumentácie vydalo ministerstvo vnútra v súlade s platnou právnou úpravou Pokyn              na úschovu volebných spisov. Pre prvé kolo volieb zastupiteľstiev a predsedov samosprávnych krajov a pre druhé kolo volieb predsedov zabezpečilo ministerstvo vnútra tlač hlasovacích lístkov a v súlade s vypracovaným časovým harmonogramom bola zabezpečená ich distribúcia do volebných miestností v dostatočnom časovom predstihu pred začatím hlasovania.

V nadväznosti na priznanie práva voliť okrem občanov Slovenskej republiky               aj cudzincom, ktorí majú trvalý pobyt v obci, ktorá patrí do územia samosprávneho          kraja, alebo majú trvalý pobyt vo vojenskom obvode, ktorý patrí na účely volieb do orgánov samosprávneho kraja do jeho územia, zabezpečilo ministerstvo vnútra v súčinnosti s úradom hraničnej a cudzineckej polície Prezídia Policajného zboru zoznam cudzincov a bol daný k dispozícii obciam  na ich zapísanie do zoznamov voličov jednotlivých volebných okrskov. 

Za účelom poskytnutia informácií voličom zriadilo ministerstvo vnútra telefónne  informačné linky, ktoré boli k dispozícii občanom pred konaním volieb v prvom aj v druhom kole volieb. O informácie prejavilo záujem celkom 498 občanov so zameraním na úpravu hlasovacích lístkov, na hlasovanie do prenosnej volebnej schránky, na nedostatočnú volebnú kampaň prostredníctvom rozhlasového a televízneho vysielania a s veľkými výhradami na používanie termínov “župa” a “župan” v uvedených médiách a v tlači s tým, že platná právna úprava uvedené termíny nepozná.

Na zabezpečenie nerušenej prípravy a vykonania volieb do orgánov samosprávnych krajov vydal prezident Policajného zboru rozkaz č. 61/2001 o úlohách Prezídia Policajného zboru, krajských a okresných riaditeľstiev Policajného zboru a zriadil štáb na koordináciu plnenia   bezpečnostných   úloh   počas    prípravy  a  vykonania volieb. Vedúci štábu Prezídia 

Policajného zboru vyhlásil služobnú pohotovosť pre štáb volieb v dňoch konania volieb          v prvom aj v druhom kole.  Z hľadiska nasadenia síl, použitých prostriedkov, metód a foriem ich realizácie boli dostatočné a primerané k potrebám celkovej bezpečnostnej situácie.

Ministerstvo vnútra a štatistický úrad v súčinnosti so Slovenskými telekomuniká- ciami, a.s. na základe prerokovania otázok spojených s potrebami telekomunikačného spojenia volebných  orgánov  všetkých stupňov a s prenosom údajov pri spracúvaní výsledkov 
hlasovania vo voľbách, vypracovali systém telekomunikačného spojenia. Telekomunikačné spojenie volebných orgánov zabezpečili Slovenské telekomunikácie, a.s.  na  jednotlivých  stupňoch   volebných   komisií   pevnými   telefónnymi  prípojkami existujúcimi, dočasnými a preloženými. Prostredníctvom siete EuroTel, a.s. bolo zabezpečené spojenie volebných orgánov v tých obciach, ktoré boli pokryté signálom uvedenej siete tak, že boli zapožičané mobilné telefóny pre obidve kolá volieb s tým, že po ukončení volieb budú všetky v určenej lehote vrátené ich vlastníkovi. Pri rozhodovaní o použití mobilných telefónov prihliadalo ministerstvo vnútra predovšetkým na značné výdavky spojené s prekládkami pevných telefónnych liniek a na výdavky za odpočty impulzov, ktoré by sa museli vykonať              pred aj po uskutočnení prvého aj druhého kola volieb, ktoré čiastky nie sú potrebné pri použití mobilných telefónov. 

Štatistický úrad Slovenskej republiky na spracovanie výsledkov hlasovania                 vo voľbách vytvoril odborné (sumarizačné) útvary pre obvodné volebné komisie, volebné komisie samosprávnych krajov a  pre Ústrednú volebnú komisiu s počtom                              cca 900  pracovníkov. Na  prípravu  a spracovanie  výsledkov hlasovania  boli použité osobné počítače radu 586 v celkovom počte 271 kusov. Programové vybavenie pre obvodnú a krajskú úroveň spracovania zabezpečil Inštitút informatiky a štatistiky v Bratislave. Programové vybavenie pre republikovú úroveň zabezpečil štatistický úrad vlastnými pracovníkmi. Odborné (sumarizačné) útvary volebných komisií samosprávnych krajov  vykonávali kontrolu údajov uvedených na podaných kandidátnych listinách za účelom upozornenia na chyby    a na ich prípadné odstránenie ešte pred ich registráciou. Previerka organizačnej, technickej a personálnej pripravenosti spracovania výsledkov hlasovania sa uskutočnila v rámci dvoch skúšok na simulovaných údajoch vybraných volebných obvodov a jednej celoplošnej skúške.

Podmienky na hlasovanie pre vojakov vykonávajúcich základnú (náhradnú) vojenskú službu a vojakov v činnej službe boli zabezpečené na základe rozkazu ministra obrany Slovenskej republiky  č. 45 zo 17. októbra 2001 a na základe nariadenia náčelníka Generálneho štábu Armády Slovenskej republiky  č. 3070/183 z 8. novembra 2001. 

Vojakom povinnej služby Železničného vojska boli vytvorené podmienky na účasť   vo voľbách do orgánov samosprávnych krajov v mieste ich trvalého pobytu na základe vydaného Rozkazu ministra dopravy, pôšt a telekomunikácií Slovenskej republiky. 

Ministerstvo spravodlivosti Slovenskej republiky v nadväznosti na úlohy spojené s prípravou a vykonaním volieb vydalo pre okresné súdy Úpravu ministra spravodlivosti Slovenskej republiky č. 11238/01-51/128-Vš z 23. októbra 2001 vo veci  námietkového konania k zoznamu voličov a vo veci konania registrácie kandidátnych listín. Všetky okresné súdy boli písomne oboznámené s vyššie citovanou úpravou a v jej intenciách prijali vlastné organizačno-technické opatrenia na zabezpečenie súčinnosti súdov s príslušnými orgánmi štátnej správy a volebnými orgánmi. Na zabezpečenie volebného práva obvineným vo výkone väzby vydal generálny riaditeľ Zboru väzenskej a justičnej stráže Rozkaz                                 č. 22 GR ZVJS – 425/40-2001 z 1. októbra 2001. 

Zabezpečiť podmienky na uplatnenie volebného práva osobám, ktoré sa v deň konania volieb nachádzali v lôžkových zdravotníckych zariadeniach, uložil minister zdravotníctva Slovenskej republiky príkazom č. 25 a pokynom pre riaditeľov lôžkových zdravotníckych zariadení, krajských a okresných štátnych lekárov s tým, aby v súčinnosti s obcami vytvorili podmienky oprávneným voličom na hlasovanie do prenosnej volebnej schránky príslušného okrsku. 

Možnosť uplatniť volebné právo študentom stredných škôl zabezpečilo Ministerstvo školstva Slovenskej republiky usmernením odborov školstva, mládeže a telesnej kultúry krajských úradov s pokynmi na vytvorenie podmienok na hlasovanie v mieste ich trvalého pobytu, a to v prvom aj v druhom kole volieb.

	S ohľadom na skutočnosť, že sa konali prvé voľby predsedov a zastupiteľstiev samosprávnych krajov, prednostovia krajských úradov zverejnili oznámenie o volebných obvodoch  a  počte   poslancov a o  sídlach volebných  komisií napriek tomu, že tieto údaje sú 

súčasťou volebného zákona. V súčinnosti s prednostami okresných úradov vymenovali zapisovateľov obvodných volebných komisií, vytvorili podmienky pre činnosť volebných komisií samosprávnych krajov, zvolali ich prvé zasadnutia, vymenovali chýbajúcich členov týchto komisií, zabezpečili školenia členov volebných komisií a v súčinnosti s okresnými úradmi aj školenie starostov obcí, primátorov miest, zapisovateľov a členov okrskových volebných komisií. Na úrovni volebných komisií samosprávnych krajov sa významnou    mierou  podieľali  na  príprave   volieb ich zapisovatelia, ktorým boli predkladané kandidátne listiny politických strán, ich koalícií a nezávislých kandidátov. Odborná činnosť zapisovateľov vytvorila podmienky na plynulú prácu komisií pri skúmaní kandidátnych listín, ich registrácii a oznamovaní rozhodnutí o registrácii kandidujúcim subjektom. Krajské úrady zabezpečili technické podmienky volebným komisiám samosprávnych krajov na doručenie zápisníc do sídla Ústrednej volebnej komisie v Bratislave. 

	V súlade s harmonogramom organizačno-technického zabezpečenia volieb prednostovia okresných úradov zabezpečili personálne a technické podmienky na  plynulú distribúciu všetkých volebných tlačív, ktoré prostredníctvom týchto orgánov miestnej štátnej správy doručovalo ministerstvo vnútra až na úroveň obcí a okrskových volebných komisií. Prednostovia okresných úradov v súčinnosti s prednostami krajských úradov zabezpečovali prostredníctvom svojich pracovníkov aj metodické usmernenia vo vzťahu k volebným orgánom a obciam na úseku organizačno-technickom. Okresné úrady vytvorili priestory        na umiestnenie výpočtovej techniky a zabezpečili technické podmienky obvodným volebným komisiám na doručenie zápisníc do sídiel  volebných komisií samosprávnych krajov. 

	Na príprave a vykonaní volieb do orgánov samosprávnych krajov sa podieľali obce aj mestá. Starostovia obcí a primátori miest určili volebné okrsky a v každom volebnú miestnosť. Celkom bolo utvorených 5 812 volebných okrskov. Obce ďalej vyhotovili zoznamy  voličov, v ktorých bolo celkom zapísaných  v prvom kole volieb 4 141 572 voličov. V druhom kole volieb bolo v zoznamoch  zapísaných  3 643 882 voličov. Nižší počet zapísaných voličov vyplýva zo skutočnosti, že voľby predsedu Bratislavského samosprávneho kraja sa v druhom kole nekonali, nakoľko predseda tohto samosprávneho kraja bol zvolený v prvom kole. Obce a  mestá ďalej vybavovali námietky občanov k zoznamu voličov, doručili 

voličom oznámenie o čase a mieste konania volieb, vymenovali zapisovateľov okrskových volebných komisií a chýbajúcich členov, zvolali prvé zasadnutia okrskových volebných komisií a zabezpečili podmienky pre ich činnosť, uverejnili zoznam kandidátov, zabezpečili pre okrskové volebné komisie hlasovacie lístky, obálky, pripravili volebné miestnosti a prevzali do úschovy volebné spisy okrskových volebných komisií.

II.

	Prvé zasadnutie Ústrednej volebnej komisie zvolal, v súlade s platnou právnou úpravou, predseda  vlády   Slovenskej republiky.   Po   úvodnom   vystúpení   predsedu  vlády podpísali členovia Ústrednej volebnej komisie zákonom predpísaný sľub a ujali sa svojej funkcie. Za predsedu Ústrednej volebnej komisie bol žrebom určený Vladimír Ščuka, zástupca Rómskej občianskej iniciatívy  Slovenskej republiky a za podpredsedu JUDr. Rudolf Pučík, zástupca Pravej Slovenskej národnej strany. Ústrednú volebnú komisiu tvorilo celkom           17 členov.
	Podľa schváleného časového harmonogramu  zasadnutí rokovala komisia celkom na štyroch zasadnutiach, na ktorých prijala 26 uznesení a právna sekcia sa zaoberala podaniami na troch zasadnutiach.  Z celkového počtu 26 podaní zaslala Ústredná volebná komisia päť podaní na riešenie vecne príslušným orgánom, a to Rade pre vysielanie a retrans-               misiu, Ministerstvu kultúry Slovenskej republiky, Ministerstvu spravodlivosti Slovenskej republiky a Okresnej prokuratúre v Prievidzi. 

	Na základe žiadosti pozorovateľskej misie Kongresu miestnych a regionálnych samospráv Európy a Rady Európy, sa členovia právnej sekcie Ústrednej volebnej komisie stretli s jej ôsmimi zástupcami 30. novembra 2001, kde podali pozorovateľom informácie ohľadne prípravy volieb, o práci volebnej komisie, o spôsobe utvárania volebných orgánov a ich povinností v spojitosti s voľbami. Zástupcovia pozorovateľskej misie sa zúčastnili zasadnutia komisie 1. decembra 2001, kde sledovali jej činnosť a informovali o svojich poznatkoch z návštev volebných komisií všetkých stupňov. 

	V deň konania volieb 1. decembra 2001 a 15. decembra 2001 zasadala Ústredná volebná komisia nepretržite. Počas týchto zasadnutí vykonali jej členovia návštevy volebných miestností v jednotlivých volebných krajoch. Podľa vyjadrení jednotlivých členov komisie  nezistili žiadne  porušenie  zákona. Poukazovali na  veľmi nízku účasť voličov v oboch kolách volieb, ktorú pripisovali predovšetkým chýbajúcej predvolebnej kampani                    vo verejnoprávnej televízii a v rozhlase, ako aj v televíznom a rozhlasovom vysielaní držiteľov licencií. Odporučili riešiť túto otázku v najbližšom návrhu na novelizáciu volebného zákona. 

	Na základe doručených zápisníc volebných komisií samosprávnych krajov o výsledku volieb, bola vyhotovená zápisnica Ústrednej volebnej komisie o výsledku volieb, ktorú          2. decembra 2001 všetci jej členovia podpísali a bezodkladne výsledky volieb uverejnili.         Z platných výsledkov o hlasovaní v prvom kole volieb do orgánov samosprávnych krajov konaných 1. decembra 2001 vyplýva, že
-	percento účasti  voličov na voľbách bolo 26,02
-	vo všetkých ôsmich samosprávnych krajoch bolo zvolené zastupiteľstvo s určeným počtom poslancov
-	v siedmich samosprávnych krajoch neboli zvolení ich predsedovia                 
-	za predsedu  Bratislavského samosprávneho kraja bol zvolený 
Mgr. art. Ľubomír Roman.
	
Vychádzajúc z platných výsledkov volieb do orgánov samosprávnych krajov, ktoré sa konali 1. decembra 2001, vydal predseda Národnej rady Slovenskej republiky podľa § 42   ods. 1 zákona č. 303/2001 Z.z. o voľbách do orgánov samosprávnych krajov a o doplnení Občianskeho súdneho poriadku rozhodnutie č.  499/2001 Z.z. o vyhlásení druhého kola volieb predsedov samosprávnych krajov, ktorým vyhlásil druhé kolo volieb 
predsedu Trnavského samosprávneho kraja
predsedu Trenčianskeho samosprávneho kraja
predsedu Nitrianskeho samosprávneho kraja
predsedu Žilinského samosprávneho kraja
predsedu Banskobystrického samosprávneho kraja
predsedu Prešovského samosprávneho kraja
predsedu Košického samosprávneho kraja

a určil deň konania volieb na sobotu 15. decembra 2001.

	Na základe doručených zápisníc volebných komisií samosprávnych krajov o výsledku druhého kola volieb predsedov samosprávnych krajov, bola vyhotovená zápisnica Ústrednej volebnej komisie o výsledku volieb, ktorú 16. decembra 2001 všetci prítomní členovia podpísali a bezodkladne uverejnili  výsledky volieb. Z platných výsledkov volieb predsedov samosprávnych krajov konaných  15. decembra 2001 vyplýva že,
-	percento účasti  voličov na voľbách bolo 22,61 a že

-	za predsedu Trnavského samosprávneho kraja bol zvolený
Ing. Peter Tomeček

-	za predsedu Trenčianskeho samosprávneho kraja bol zvolený
Ing. Štefan Štefanec
-	za predsedu Nitrianskeho samosprávneho kraja bol zvolený
Doc. Ing. Milan Belica, PhD.
-	za predsedu Žilinského samosprávneho kraja bol zvolený
PaedDr. Jozef Tarčák
-	za predsedu Banskobystrického samosprávneho kraja bol zvolený
Prof. RNDr. Milan Marčok, DrSc.
-	za predsedu Prešovského samosprávneho kraja bol zvolený
MUDr. Peter Chudík
-	za predsedu Košického samosprávneho kraja bol zvolený
RNDr. Rudolf Bauer

	Volebné komisie samosprávnych krajov vydali kandidátom zvoleným za poslancov zastupiteľstiev a kandidátovi  zvolenému za predsedu osvedčenie o zvolení.

III.

	Úlohy spojené s prípravou a vykonaním volieb do orgánov samosprávnych krajov    vyplývajúce zo zákona č. 303/2001 Z.z. o voľbách do orgánov samosprávnych krajov a o doplnení   Občianskeho    súdneho   poriadku  a   z  harmonogramu   organizačno-technického 

zabezpečenia boli zo strany  zodpovedných subjektov uvedených v správe v plnom rozsahu a v stanovených lehotách splnené. Samotný priebeh volieb v oboch kolách bol plynulý a bez rušivých momentov. Spokojnosť so splnením všetkých úloh na úseku organizačno-technického zabezpečenia volieb vyslovili aj jednotliví členovia Ústrednej volebnej  komisie na svojom záverečnom zasadnutí.   Nízku účasť voličov, či už v prvom kole  volieb (26,02%), alebo v druhom kole volieb (22,61%) pripísali nedostatočnej informovanosti voličov v dôsledku toho, že podľa platnej právnej úpravy nie je možné viesť volebnú kampaň v elektronických médiách a odporučili prikročiť k vypracovaniu a predloženiu návrhu novely volebného zákona.  

Stála misia Slovenskej republiky pri Rade Európy v Štrasburgu zaslala ministerstvu vnútra posudok Benátskej komisie k zákonu o voľbách do orgánov samosprávnych krajov, z ktorého vyplýva, že komisia nenašla v zákone zásadné nedostatky,  pripomienky technického charakteru v žiadnom prípade nespochybňujú priebeh a výsledky volieb a celkový dojem pozorovateľov volieb bol pozitívny. 

	Záverečnú správu o vyčíslení výdavkov spojených s prípravou, technickým zabezpečením a vykonaním volieb predloží, podľa bodu B.7. uznesenia vlády Slovenskej republiky č. 872 z 19. septembra 2001, minister vnútra Slovenskej republiky a predseda Štatistického úradu Slovenskej republiky do 30. apríla 2002.